| Uragan-1M |
| --- |
| Bojové vozidlo 9A53 zo systému Uragan-1M.Bojové vozidlo 9A53 zo systému Uragan-1M. |
| **Základná charakteristika** |
| Posádka | 3 |
| Dĺžka | 12,67 m (s kontajnerom Uragan)13,00 m (s kontajnerom Smerč) |
| Šírka | 6,09 m (s kontajnerom Uragan)7,44 m (s kontajnerom Smerč) |
| Výška | 3,35 m |
| Hmotnosť | 42,2 t (s kontajnerom Uragan)43,6 t (s kontajnerom Smerč) |
| **Pancierovanie a výzbroj** |
| Pancierovanie |  |
| Hlavná zbraň | 30 rakiet kalibru 220 mm (s kontajnerom Uragan)12 rakiet kalibru 300 mm (s kontajnerom Smerč) |
| Sekundárne zbrane |  |
| **Pohon a pohyb** |
| Pohon | JaMZ-846 500 k |
| Odpruženie |  |
| Max. rýchlosť | 70 km/h |
| Pomer výkon/hmotnosť |  |
| Dojazd | 1000 km |
| Priechodnosť |  |

**9K512 Uragan-1M** je ruský salvový raketomet, ktorý umožňuje paľbu raketami dvoch rôznych kalibrov. Je určený na ničenie živej sily, ľahko obrnených a obrnených vozidiel motorizovanej pechoty a tankových jednotiek nepriateľa, delostrelectva, protilietadlových systémov, veliteľských stanovíšť, komunikačných centier a objektov vojenských síl. Uragan-1M bol vyvinutý špecialistami z NPO SPLAV v spolupráci s podnikom Motovilichinskie zavody.

Vznik a vývoj
-------------

Vývoj podvozku pre raketomet Uragan-1M sa v Brianskom automobilovom závode začal ešte koncom roka 1995, ale kvôli nedostatku finančných prostriedkov boli tieto práce na konci roku 1996 pozastavené. Vtedy sa predpokladalo, že modulárny raketomet bude vyrobený na šasi BAZ-6910 Voščina-1. V dôsledku zavádzania bieloruských podvozkov MZKT-7930 Astrológ, ktoré slúžia najmä pre rakety Iskander, bolo neskôr rozhodnuté postaviť nový komplet na tej istej platforme. Vojskové skúšky raketometu začali v roku 2012 a úspešne skončili v roku 2015. Do výzbroje ruskej armády vstúpil systém 9K512 Uragan-1M na začiatku roku 2017.

Konštrukcia
-----------

Systém 9K512 Uragan-1M pozostáva z bojového vozidla 9A53, nabíjacieho vozidla 9T249 a rôznych neriadených rakiet. Bojové vozidlo 9A53 je postavené na podvozku MZKT-7930 a na ploche za kabínou má dve konzoly, z ktorých každá môže pojať jeden kontajner s neriadenými raketami. Existujú dva typy kontajnerov, a to pre šesť rakiet kalibru 300 mm (dva rady po troch) a pre pätnásť rakiet kalibru 220 mm (jeden rad s tromi a tri rady po štyroch). Pri použití 220mm rakiet je možné celú zásobu vypustiť za 60 sekúnd, zatiaľ čo pri použití 300mm rakiet to zaberie asi 40 sekúnd. Na vozidlo je možné umiestniť aj kombináciu oboch typov kontajnerov. Pohon vozidla zabezpečuje motor JaMZ-846 s výkonom 373 kW, ktorý umožňuje dosiahnuť rýchlosť až 70 km/h. 

Uragan-1M môže odpaľovať široké spektrum rakiet na maximálnu vzdialenosť 35 km (kaliber 220 mm) alebo 120 km (kaliber 300 mm).

Nabíjacie vozidlo 9T249 je postavené tiež na podvozku MZKT-7930. Preváža ďalšie dva kontajnery s raketami a je vybavené žeriavom s nosnosťou 6300 kg.

Požívatelia
-----------

* Rusko  Rusko - v roku 2021 disponovalo 6 raketometmi Uragan-1M.

Referencie
----------

1. ↑   *Свой частник хуже иностранца* [online]. vpk-news.ru, [cit. 2022-06-13]. Dostupné online. Archivované 2022-04-22 z originálu.
2. ↑   *Реактивная система залпового огня 9К512 "Ураган-1М"* [online]. missilery.info, [cit. 2022-06-13]. Dostupné online.
3. ↑  THE INTERNATIONAL INSTITUTE FOR STRATEGIC STUDIES (IISS). *The Military Balance 2021*. [s.l.] : [s.n.], 2021. (Anglický)